Zesopa arrirraro nami nauato-rreraccazama nazama madiporrari.
Pouapa Deo Atti.
Pouapa nazama Deoza madiporrari.
Poua naco Deo.
Nami nauato-rreraccazama Zesopa Deoza madirizaporrari.
Nazama arri bazima torrarizarrarope Zesona inanarizarraro.
Rridacca Zeso nouerazapa arra namicca uapima torrariza-rraranarra.
Nazama Zeso pouapa camittehe rrinede.
Narraricca camittehena madirraza ssiuarrani torrarizarraro.
Narraro ssiuarranina ziziniuarri rrororo caneza tossiuarrabaqquirraro.
Nazama zizinipe Zeso ssiuerrene inaziziniuarrinepe ssamo tani.
Maqquiderre onipa Zouao.
Pouaza:
Batista,
quequenanarrari.
(Ettizape:
Passo dopaniza niniquide,
inarraro.)
Pouana Deo icazosseza:
—Zesona ssiuarrani rrinede −narizauiuarrine.
Nama narizaza ssiuarrani rrinede Zesoza parrissa quenauiuarrine.
Zouaopa ssiuarrani rrinede rraraui.
Pouapa ssiuarrani rrinedecca uima cacomerade madirrari.
Ssiuarrani parrissehepe arri namiuarri bacco naronarraro.
Narraro ssiuarranina madirra bazimaza torrarizarraro.
Ssiuarrani rrinedea arra namiza ccaronaza madirrariparra.
Arra bazima carririzarraripa pouana inauatorizarrari.
Naraha madirrapa pouaza noccodeni rrizaqquiri narrari.
Pocca madirraza bacco naraha pouaza nacasseraqquiri narrari.
Naraha madirra Zesoza parrissa naza:
—Zeso ouaza torrana −nazapa narrarizana Deo uati uati tarrari:
—Occa erredeni tirrarraro bica tani −nanarra narrari.
Madirra Deocca erredeni toquerrenauiuarrinecca uimape pina madirra tossonarraricca uimassa nerrerani.
Pina maqquiderre amonerre touini naza inarriueza erredeni tossonezaticca uimassa nerrerani.
Naraha Deorrine pocca erredeni toquerrenarraripa Deo Pouarrinena bodideni zati totorra narraro.
Deo Attiraha assire torrazapa Zeso iaza madirrariparra.
Pocca nauatonirripe bicabote deni torrani qqui inade.
Nazama pocca nauatouepe orrariana nauato tarrari.
Abi Deo Bedina orrariui.
Pouapa uati uana taza ia todinibaqquirrari.
Pouapa parrissehe rrinede.
Nazama arra Zouaopa Zeso tauimari ecomerarizarrarope:
—Narrari tauimaria uati onaporrarode:
Oua mari mari onaporaha arra zotode mari mari narrarina deni torrarrari.
Pouapa nazama madiporrari,
ohonanapode −nade Zouao Batista atti.
Nazama pocca biquehepe pouarrine iaza uapi tehe torrerre zanaponi narraro.
Nazama maittaccazama Moizepa Deocca zossenirri mari mari naporrari.
Narraro pocca marinarra uarirronania arri iaza bacco narraroparri.
Nazama rridapanapa Zeso Cristona Deocca touati uanehe,
pocca parrissehe iaza auato inanarraroparri.
Nazama madirra iape Deo qqui inarra canima-rraraui.
Poua Bedi ohorrariderrinena Abi Deoza nauatoqquiri inarraro.
Pouapa Deo bacco ccarra narrari.